SL Uradni list Evropske unije C 143/3

Končno poročilo pooblaščenca za zaslišanje (1)

Zavorni sistemi

(AT.39920)

(2018/C 143/03)

Komisija je 22. septembra 2016 začela postopke v skladu s členom 11(6) Uredbe Sveta (ES) št. 1/2003 (2) in členom 2(1) Uredbe (ES) št. 773/2004 (3) proti trem podjetjem: TRW (4), Bosch (5) in Continental (6) (v nadaljnjem besedilu skupaj: stranke).

Po pogovorih o poravnavi in vlogah za poravnavo v skladu s členom 10a(2) Uredbe (ES) št. 773/2004 je Evropska komisija 4. decembra 2017 sprejela obvestilo o nasprotovanju in o njem 5. decembra 2017 uradno obvestila stranke. Glede na obvestilo o nasprotovanju so bile stranke udeležene v eni ali obeh enotnih in trajajočih kršitvah člena 101 Pogodbe o delovanju Evropske unije in člena 53 Sporazuma o Evropskem gospodarskem prostoru (EGP) v zvezi s prodajo sestavnih delov hidravličnih zavornih sistemov in elektronskih zavornih sistemov za osebne avtomobile več proizvajalcem avtomobilov v EGP.

Stranke so v odgovorih na obvestilo o nasprotovanju v skladu s členom 10a(3) Uredbe (ES) št. 773/2004 potrdile, da obvestilo o nasprotovanju odraža vsebino njihovih vlog za poravnavo.

V osnutku sklepa Komisije je ugotovljeno, da so stranke kršile člen 101 PDEU in člen 53 Sporazuma EGP z udeležbo v eni ali obeh enotnih in trajajočih kršitvah, ki vključujeta izmenjavo občutljivih poslovnih informacij z namenom zmanjšanja konkurenčne negotovosti pri prodaji sestavnih delov hidravličnih zavornih sistemov in elektronskih zavornih sistemov za osebne avtomobile več proizvajalcem avtomobilov v EGP. V osnutku sklepa je ugotovljeno, da se je prva kršitev v zvezi s prodajo hidravličnih sestavnih delov zavornih sistemov začela 13. februarja 2007 in je trajala do 18. marca 2011, medtem ko je druga kršitev v zvezi s prodajo elektronskih zavornih sistemov trajala od 29. septembra 2010 do 7. julija 2011.

V skladu s členom 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi so imele stranke priložnost izraziti svoja stališča. Ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (7), menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

Bruselj, 20. februarja 2018 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(4) ZF TRW Automotive Holdings Corp., TRW KFZ Ausrüstung GmbH in Lucas Automotive GmbH (skupaj „TRW“).

(5) Robert Bosch GmbH („Bosch“).

(6) Continental AG, Continental Teves AG & Co. oHG in Continental Automotive GmbH (skupaj „Continental“).

(7) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).